title: Sklep predsedstva Evropskega parlamenta z dne 17. junija 2019 o izvedbenih pravilih v zvezi z Uredbo (EU) 2018/1725 Evropskega parlamenta in Sveta o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES

text:
                  2.8.2019

                  SL

                  Uradni list Evropske unije

                  C 259/2

         SKLEP PREDSEDSTVA EVROPSKEGA PARLAMENTA
         z dne 17. junija 2019
         o izvedbenih pravilih v zvezi z Uredbo (EU) 2018/1725 Evropskega parlamenta in Sveta o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES
         (2019/C 259/02)
         PREDSEDSTVO EVROPSKEGA PARLAMENTA JE –
         ob upoštevanju Pogodbe o delovanju Evropske unije in zlasti člena 16 Pogodbe,
         ob upoštevanju Uredbe (EU) 2018/1725 Evropskega parlamenta in Sveta (1) ter zlasti členov 25 in 45(3) Uredbe,
         ob upoštevanju člena 25(2) Poslovnika Evropskega parlamenta,
         ob upoštevanju mnenja Evropskega nadzornika za varstvo podatkov z dne 2. maja 2019, s katerim je bilo opravljeno posvetovanje na podlagi člena 41(2) Uredbe (EU) 2018/1725 o poglavju V tega sklepa,
         ob upoštevanju naslednjega:

                     (1)

                     Uredba (EU) 2018/1725 določa načela in pravila, ki se uporabljajo za obdelavo osebnih podatkov v vseh institucijah in organih Unije, in opredeljuje pooblaščeno osebo za varstvo podatkov, ki jo mora imenovati vsaka institucija in organ Unije.

                     (2)

                     Namen izvedbenih pravil Evropskega parlamenta v zvezi z Uredbo (EU) 2018/1725 (v nadaljnjem besedilu: izvedbena pravila) je opredeliti naloge, dolžnosti in pristojnosti pooblaščene osebe Evropskega parlamenta za varstvo podatkov (v nadaljnjem besedilu: pooblaščena oseba za varstvo podatkov).

                     (3)

                     Namen izvedbenih pravil je določiti postopke, ki bodo posameznikom omogočali uveljavljanje njihovih pravic in vsem osebam, ki v Evropskem parlamentu delajo na področju obdelave osebnih podatkov, izpolnjevanje svojih obveznosti.

                     (4)

                     Izvedbena pravila bi morala zagotoviti, da Evropski parlament spoštuje svoje obveznosti iz Uredbe (EU) 2018/1725, ne da bi bilo pri tem ovirano njegovo ustrezno izvajanje zakonodajnih, proračunskih, političnih, analitičnih, nadzornih in komunikacijskih dejavnosti.

                     (5)

                     Uredbo (EU) 2018/1725, zlasti izjeme glede pravic posameznikov, na katere se nanašajo osebni podatki, ki jih določa, bi bilo torej treba razlagati tako, da se Evropskemu parlamentu omogoči, da v celoti izvaja svoje pristojnosti, zlasti zakonodajne in proračunske naloge ter naloge političnega nadzora in posvetovanja, kot je določeno v Pogodbah.

                     (6)

                     Zato bi bilo treba uveljavljanje pravice do izbrisa na podlagi člena 19 Uredbe (EU) 2018/1725 razlagati tako, da se pri njeni uporabi izogiba kakršnemu koli nepotrebnemu poseganju v obveznost institucije, da ustrezno dokumentira svoje parlamentarne dejavnosti, zlasti na ravni postopkov plenarnih zasedanj in parlamentarnih organov, v skladu z načelom preglednosti in odprtosti ter veljavnimi pravili o arhiviranju, ter da javnosti zagotovi vidnost in sledljivost teh dejavnosti.

                     (7)

                     Poleg tega pravica do prenosljivosti podatkov na podlagi člena 22 Uredbe (EU) 2018/1725 velja le, kadar obdelava temelji na privolitvi ali pogodbenih obveznostih in se opravi z avtomatiziranimi sredstvi. Uveljavljanje te pravice je omejeno z izjemo iz drugega stavka člena 22(3) navedene uredbe, ki jo je treba razumeti tako, da je Evropski parlament, razen če gre za njegove upravne dejavnosti, izvzet iz obveznosti zagotavljanja osebnih podatkov v skladu s členom 22(1) in (2) navedene uredbe.

                     (8)

                     Poleg tega, kar zadeva uporabo izvedbenih pravil glede skupnega upravljanja generalnih direktoratov Evropskega parlamenta in drugih organov ali institucij ali med generalnimi direktorati Evropskega parlamenta, bi moralo takšno skupno upravljanje obstajati le, če in kolikor so skupaj odgovorni za ista enotna dejanja obdelave, in ne v primerih, ko gre zgolj za zaporedno posredovanje v tematsko povezanih, vendar ločenih dejanjih obdelave.

                     (9)

                     Člen 13 tega sklepa je treba razumeti tako, da političnim skupinam in poslancem Evropskega parlamenta daje možnost, da izključno prostovoljno zaprosijo pooblaščeno osebo za varstvo podatkov za svetovanje o zadevah, povezanih z uporabo Uredbe (EU) 2018/1725, ob upoštevanju zlasti medsebojne povezave med zahtevami varstva podatkov in izvrševanjem svobodnega mandata. Tako svetovanje ni zavezujoče.

                     (10)

                     Sprejeti je treba tudi notranja pravila o tem, pod katerimi pogoji lahko Evropski parlament omeji uporabo členov 14 do 21, 35 in 36 Uredbe (EU) 2018/1725, kot tudi člena 4 navedene uredbe, kolikor njegove določbe ustrezajo pravicam in obveznostim iz členov 14 do 21 navedene uredbe v skladu s členom 25 navedene uredbe, da bi zagotovil, da bo lahko še naprej izvajal svoje dejavnosti in postopke.

                     (11)

                     Evropski parlament mora v tem okviru pri uporabi omejitev v skladu s poglavjem V tega sklepa spoštovati temeljne pravice posameznikov, na katere se nanašajo osebni podatki, kot je določeno v členu 8(1) Listine Evropske unije o temeljnih pravicah, v členu 16(1) Pogodbe o delovanju Evropske unije in v Uredbi (EU) 2018/1725.

                     (12)

                     V ta namen mora Evropski parlament pred uporabo katerih koli posebnih omejitev za vsak primer posebej izvesti oceno nujnosti in sorazmernosti omejitve, pri tem pa upoštevati tveganja za pravice in svoboščine posameznikov, na katere se nanašajo osebni podatki.

                     (13)

                     Evropski parlament mora utemeljiti, zakaj so omejitve nujno potrebne in sorazmerne v demokratični družbi, ter spoštovati bistvo temeljnih pravic in svoboščin –

               SPREJELO NASLEDNJI SKLEP:
         POGLAVJE I

            SPLOŠNE DOLOČBE

            Člen 1
            Namen
            Ta sklep določa splošna pravila za izvajanje Uredbe (EU) 2018/1725 v Evropskem parlamentu, in sicer zlasti:

                        (a)

                        prenaša določbe Uredbe (EU) 2018/1725, ki se nanašajo na naloge, dolžnosti in pooblastila pooblaščene osebe za varstvo podatkov;

                        (b)

                        določa podrobna pravila, v skladu s katerimi lahko posameznik, na katerega se nanašajo osebni podatki, uveljavlja svoje pravice;

                        (c)

                        določa notranja pravila, v skladu s katerimi lahko Evropski parlament uporabi izjeme, odstopanja ali omejitve glede pravic posameznikov, na katere se nanašajo osebni podatki, zlasti v skladu s členom 25 Uredbe (EU) 2018/1725.

            Člen 2
            Upravljavec

               1.   Enota ali služba Evropskega parlamenta, ki določa namene in sredstva obdelave osebnih podatkov, opravlja naloge upravljavca v zvezi s temi podatki v smislu člena 3(8) Uredbe (EU) 2018/1725.

               2.   Kadar postopek obdelave presega pristojnosti enote ali službe Evropskega parlamenta, je upravljavec v smislu člena 3(8) Uredbe (EU) 2018/1725 pristojni direktorat, razen če je dogovorjeno skupno upravljanje v skladu s členom 28 navedene uredbe.

               3.   Kadar dejanje obdelave presega pristojnosti direktorata Evropskega parlamenta, je upravljavec v smislu člena 3(8) Uredbe (EU) 2018/1725 pristojni generalni direktorat Evropskega parlamenta, razen če je dogovorjeno skupno upravljanje v skladu s členom 28 navedene uredbe.

               4.   Če namene in sredstva posameznega dejanja obdelave določi več kot en generalni direktorat Evropskega parlamenta ali če namene in sredstva posameznega dejanja obdelave določita ena od organizacijskih enot iz odstavkov 1 do 3 in vsaj en subjekt, ki ni institucija ali organ Unije, se pristojnakterji štejejo za skupne upravljavce v smislu člena 28(1) Uredbe (EU) 2018/1725.

               5.   Evropski parlament se šteje za upravljavca za namene člena 44(3) in (6) Uredbe (EU) 2018/1725.

               6.   Upravljavec je odgovoren, da je dejanje obdelave izvedeno v skladu z Uredbo (EU) 2018/1725, ter mora biti sposoben dokazati, da so izpolnjene zahteve iz navedene uredbe.
               Upravljavec je zlasti odgovoren za:

                           (a)

                           izvajanje ustreznih tehničnih in organizacijskih ukrepov, povezanih z uporabo načela vgrajenega in privzetega varstva podatkov;

                           (b)

                           dajanje ustreznih navodil podrejenemu osebju za zagotovitev, da je obdelava zakonita, poštena, pregledna in zaupna ter zagotavlja ustrezno raven varnosti glede na tveganja, povezana z obdelavo;

                           (c)

                           sodelovanje s pooblaščeno osebo za varstvo podatkov in Evropskim nadzornikom za varstvo podatkov pri izvajanju njunih nalog, zlasti posredovanje informacij v odziv na njune zahteve;

                           (d)

                           pravočasno obveščanje in vključevanje pooblaščene osebe za varstvo podatkov v zvezi s projekti, ki se nanašajo na nova dejanja obdelave podatkov ali bistvene spremembe obstoječih dejanj.

         POGLAVJE II

            POOBLAŠČENA OSEBA ZA VARSTVO PODATKOV

            Člen 3
            Imenovanje, kadrovski predpisi in neodvisnost

               1.   Generalni sekretar v skladu s členom 43 ter členom 44(8) in (9) Uredbe (EU) 2018/1725 izmed uslužbencev Evropskega parlamenta imenuje pooblaščeno osebo za varstvo osebnih podatkov. Pooblaščena oseba za varstvo podatkov se imenuje v skladu z veljavnim postopkom na podlagi Kadrovskih predpisov ali, če je ustrezno, na podlagi Pogojev za zaposlitev drugih uslužbencev Evropske unije (v nadaljnjem besedilu: Pogoji za zaposlitev) iz Uredbe Sveta (EGS, Euratom, ESPJ) št. 259/68 (2). Pooblaščena oseba za varstvo podatkov se imenuje za obdobje petih let, ki se lahko podaljša.

               2.   Za opravljanje svojih nalog v skladu s tem sklepom je pooblaščena oseba za varstvo podatkov oproščena vseh drugih nalog v Evropskem parlamentu. Kljub temu ji lahko generalni sekretar naloži posebne dodatne naloge pod pogojem, da ne pride do nasprotja interesov s položajem pooblaščene osebe za varstvo podatkov, predvsem v zvezi z uporabo določb Uredbe (EU) 2018/1725.

               3.   Pooblaščena oseba za varstvo podatkov se vzdrži vsakega dejanja, ki je nezdružljivo z naravo njenih nalog.

               4.   Pooblaščena oseba za varstvo podatkov je zavezana poklicni molčečnosti v skladu s členom 44(5) Uredbe (EU) 2018/1725, tudi po tem, ko preneha opravljati to funkcijo.

               5.   Pooblaščena oseba za varstvo podatkov se lahko razreši izključno v skladu s členom 44(3) in (8) Uredbe (EU) 2018/1725. Za tako razrešitev se pisno zaprosi za soglasje Evropskega nadzornika za varstvo podatkov v skladu s členom 44(8) Uredbe (EU) 2018/1725. Pooblaščeni osebi za varstvo podatkov se pošlje izvod tega soglasja.

               6.   Evropski parlament zagotovi, da pooblaščena oseba za varstvo podatkov ne prejema nobenih navodil v zvezi z opravljanjem svojih nalog, kakor so opredeljene v členih 44 in 45 Uredbe (EU) 2018/1725. Zlasti ne prejema nobenih navodil od generalnega sekretarja, vključno z navodili glede njenega sodelovanja z Evropskim nadzornikom za varstvo podatkov, ki se zahteva v skladu z Uredbo (EU) 2018/1725.

               7.   Pooblaščena oseba za varstvo podatkov poroča neposredno generalnemu sekretarju.

            Člen 4
            Naloge, dolžnosti in pristojnosti

               1.   Pooblaščena oseba za varstvo podatkov zagotovi, da generalni sekretariat Evropskega parlamenta uporablja Uredbo (EU) 2018/1725, in spremlja skladnost z veljavnim pravnim okvirom o varstvu osebnih podatkov. Brez poseganja v člen 13 tega sklepa pooblaščena oseba za varstvo podatkov načeloma ni pristojna za spremljanje uporabe Uredbe (EU) 2018/1725 s strani posameznih poslancev Evropskega parlamenta ali političnih skupin Evropskega parlamenta.

               2.   Pooblaščena oseba za varstvo podatkov je na voljo za vprašanja ali svetovanje v skladu s členom 44(4) in (7) ter členom 45(1)(d), (e) in (f) Uredbe (EU) 2018/1725 in izvaja vse nadaljnje naloge iz člena 45 navedene uredbe.

               3.   Pooblaščena oseba za varstvo podatkov generalnemu sekretarju sporoči vsako kršitev ali vsako resno nevarnost kršitve določb iz Uredbe (EU) 2018/1725.

               4.   Pooblaščena oseba za varstvo podatkov na zahtevo ustreznega upravljavca izda mnenje o izvedenih ali načrtovanih dejanjih obdelave ter o sorazmernosti in ustreznosti obdelave nekaterih podatkov ali o varnostnih ukrepih. Mnenje se zlasti lahko nanaša na vprašanja v zvezi z analizo tveganj za pravice in svoboščine posameznikov, na katere se nanašajo osebni podatki.

               5.   Pristojna služba Evropskega parlamenta se pred odobritvijo notranjih pravil, ki določajo okvir za obdelavo osebnih podatkov, posvetuje s pooblaščeno osebo za varstvo podatkov.

               6.   Pooblaščena oseba za varstvo podatkov opravlja svoje naloge v sodelovanju z Evropskim nadzornikom za varstvo podatkov in je kontaktna točka med Evropskim parlamentom in Evropskim nadzornikom za varstvo podatkov ter mora biti obveščena o vseh stikih med obema institucijama v zvezi z zadevami pod njeno pristojnostjo.

               7.   Zaradi lažjega in boljšega sodelovanja se pooblaščena oseba za varstvo podatkov redno udeležuje sestankov, ki jih skličejo Evropski nadzornik za varstvo podatkov ali pooblaščene osebe za varstvo podatkov pri drugih institucijah in organih.

               8.   Za pooblaščeno osebo za varstvo podatkov se vedno uporabljajo Kadrovski predpisi ali, če je ustrezno, Pogoji za zaposlitev.

            Člen 5
            Kršitve varnosti osebnih podatkov in varnost podatkov

               1.   Če pride do kršitve varnosti osebnih podatkov, upravljavec o tem nemudoma obvesti pooblaščeno osebo za varstvo podatkov.

               2.   Pooblaščena oseba za varstvo podatkov v skladu s členom 34(6) Uredbe (EU) 2018/1725 vzpostavi in vzdržuje centralni register za dokumentiranje teh sporočenih kršitev varnosti osebnih podatkov. Upravljavec, ki ga zadeva kršitev, register dopolni z informacijami, ki se zahtevajo v navedenem členu.

               3.   Pooblaščena oseba za varstvo podatkov redno sklicuje sestanke z direktorjem za varnost informacijskih sistemov in odgovorno osebo Evropskega parlamenta za upravljanje tveganja, da se zagotovi skladnost s členi 33 do 36 Uredbe (EU) 2018/1725. Kadar je to ustrezno, lahko pooblaščena oseba za varstvo podatkov povabi tudi druge udeležence.

               4.   Pooblaščena oseba za varstvo podatkov na podlagi sestankov iz odstavka 3:

                           (a)

                           generalnemu sekretarju vsako leto predstavi analizo tveganja v zvezi z varstvom podatkov, ki se posodobi glede na razvoj dejavnikov tveganja;

                           (b)

                           generalnemu sekretarju predlaga politiko glede varstva podatkov, zlasti za zmanjšanje tveganj za krajo, uhajanje ali nepooblaščeno elektronsko manipulacijo podatkov;

                           (c)

                           generalnemu sekretarju predlaga ustrezne tehnične in organizacijske ukrepe, da se zagotovi raven varnosti osebnih podatkov, ki ustreza tveganjem v zvezi z varstvom podatkov.

            Člen 6
            Evidenca dejavnosti obdelave in centralni register
            Pooblaščena oseba za varstvo podatkov vzpostavi in vzdržuje centralni register v smislu člena 31(5) Uredbe (EU) 2018/1725, v katerem se hrani evidenca dejavnosti obdelave. Pooblaščena oseba za varstvo podatkov zagotovi, da je register javno dostopen, tudi v elektronski obliki. Na zahtevo je mogoč dostop tudi preko Evropskega nadzornika za varstvo podatkov.
            Evidenca postopkov obdelave v Evropskem parlamentu se na zahtevo predloži Evropskemu nadzorniku za varstvo podatkov.

            Člen 7
            Informacije in dostop

               1.   Upravljavec takoj obvesti pooblaščeno osebo za varstvo podatkov o vzpostavitvi novega upravnega postopka ali spremembi obstoječega upravnega postopka, ki zadeva dejanja obdelave osebnih podatkov.

               2.   Pooblaščena oseba za varstvo podatkov ima v vsakem trenutku dostop do osebnih podatkov, ki se obdelujejo, do naprav za obdelavo podatkov in nosilcev podatkov.

            Člen 8
            Notranja revizija
            Pooblaščena oseba za varstvo podatkov sodeluje z notranjim revizorjem, če ta v okviru svoje pristojnosti to zahteva, zlasti zaradi lažjega opravljanja notranjih revizij, ki zadevajo obdelavo osebnih podatkov v okviru generalnega sekretariata Evropskega parlamenta.

            Člen 9
            Pristop, ki temelji na oceni tveganja

               1.   Za nove ali spremenjene upravne postopke, tehnične ali organizacijske ukrepe, ki zadevajo obdelavo osebnih podatkov, pooblaščena oseba za varstvo podatkov, kadar se to zahteva ali na lastno pobudo, zagotovi informacije in pomaga upravljavcu pri oceni tveganj za pravice in svoboščine posameznikov, na katere se nanašajo osebni podatki.

               2.   Pooblaščena oseba za varstvo podatkov po izvedbi te ocene tveganja svetuje upravljavcu o tem, ali je treba izvesti oceno učinka na varstvo podatkov.

            Člen 10
            Tehnični in organizacijski ukrepi

               1.   Pooblaščena oseba za varstvo podatkov svetuje upravljavcu pri oceni tehničnih in organizacijskih rešitev za izvajanje dejanj obdelave.

               2.   Pooblaščena oseba za varstvo podatkov lahko generalnemu sekretarju predlaga tehnične ali organizacijske ukrepe za izvajanje člena 27 Uredbe (EU) 2018/1725, če na podlagi ocene ugotovi, da pri dejanju obdelave ni zagotovljena popolna skladnost z navedenim členom.

            Člen 11
            Skupni upravljavci in obdelovalci

               1.   Pooblaščena oseba za varstvo podatkov upravljavcu na zahtevo da mnenje glede določitve ustreznih pristojnosti v okviru dogovora med skupnimi upravljavci v skladu s členom 28(1) Uredbe (EU) 2018/1725.

               2.   Pooblaščena oseba za varstvo podatkov lahko upravljavcu na zahtevo da mnenje glede ustreznih tehničnih in organizacijskih ukrepov, ki jih mora zagotoviti obdelovalec oziroma dodatni obdelovalec v skladu s členom 29(1) in (2) Uredbe (EU) 2018/1725.

            Člen 12
            Letno poročilo
            Pooblaščena oseba za varstvo podatkov izdela letno poročilo za generalnega sekretarja in za Evropskega nadzornika za varstvo podatkov o svojih dejavnostih na področju varstva osebnih podatkov v generalnem sekretariatu Evropskega parlamenta in omogoči dostop do poročila vsem uslužbencem Evropskega parlamenta.

            Člen 13
            Poslanci in politične skupine Evropskega parlamenta

               1.   Z odstopanjem od člena 4(1) tega sklepa lahko poslanci in politične skupine Evropskega parlamenta pooblaščeno osebo za varstvo podatkov zaprosijo za svetovanje o zadevi, povezani z uporabo Uredbe (EU) 2018/1725. Brez poseganja v lastno odgovornost poslancev in političnih skupin Evropskega parlamenta, da uporabljajo Uredbo (EU) 2018/1725 kot upravljavci v smislu člena 3(8) Uredbe (EU) 2018/1725, lahko pooblaščena oseba za varstvo podatkov na zahtevo poslanca ali politične skupine Evropskega parlamenta ponudi svetovanje, pri čemer smiselno uporablja ustrezne določbe tega sklepa.

               2.   Pooblaščena oseba za varstvo podatkov se v vsakem primeru posebej odloči o podrobnih ureditvah za pomoč iz odstavka 1, v skladu s tem sklepom. Opravljanje te svetovalne funkcije ne sme biti v nasprotju z drugimi nalogami pooblaščene osebe za varstvo podatkov.

         POGLAVJE III

            PODPORNO OSEBJE IN MREŽE

            Člen 14
            Osebje in viri za varstvo podatkov

               1.   Generalni sekretar lahko v službi za varstvo podatkov imenuje uslužbence, ki pomagajo pooblaščeni osebi za varstvo podatkov pri opravljanju njenih nalog.

               2.   Uslužbenci, imenovani v skladu z odstavkom 1, lahko pooblaščeno osebo za varstvo podatkov zastopajo v njeni odsotnosti. V ta namen lahko pooblaščena oseba za varstvo podatkov izvede notranji prenos pooblastil na posamezne člane svojega osebja. Evropski nadzornik za varstvo podatkov in generalni sekretar morata biti uradno obveščena, tako da prejmeta izvod vsakega takega prenosa pooblastil.

            Člen 15
            Mreža koordinatorjev za varstvo podatkov

               1.   V Evropskem parlamentu se vzpostavi mreža koordinatorjev za varstvo podatkov, ki vključuje vsaj enega člana vsakega generalnega direktorata, eno osebo, ki zastopa usklajevanje političnih skupin, ter pooblaščeno osebo za varstvo podatkov.

               2.   Generalni sekretar lahko določi podrobne ureditve glede imenovanja, dolžnosti in nalog koordinatorjev za varstvo podatkov.

               3.   Pooblaščena oseba za varstvo podatkov redno sklicuje sestanke s koordinatorji za varstvo podatkov.

         POGLAVJE IV

            UVELJAVLJANJE PRAVIC POSAMEZNIKOV, NA KATERE SE NANAŠAJO OSEBNI PODATKI

            Člen 16
            Splošna pravila za izvajanje členov 14 do 24 Uredbe (EU) 2018/1725

               1.   Pravico do obveščenosti, pravico dostopa, pravico do popravka, pravico do izbrisa, pravico do omejitve obdelave, pravico uporabnikov do obveščanja, pravico do prenosljivosti podatkov, pravico do ugovora in pravice v zvezi z avtomatiziranim odločanjem, vključno z oblikovanjem profilov, kot je določeno v členih 14 do 24 Uredbe (EU) 2018/1725, lahko uveljavlja izključno posameznik, na katerega se nanašajo osebni podatki, ali njegov ustrezno pooblaščeni zastopnik.

               2.   Posamezniki, na katere se nanašajo osebni podatki, zahteve za uveljavljanje pravic iz odstavka 1 naslovijo na upravljavca. V ta namen se na spletišču Evropskega parlamenta da na voljo neobvezni obrazec v elektronski obliki. Zahteva vsebuje:

                           (a)

                           priimek, ime in kontaktne podatke posameznika, na katerega se nanašajo osebni podatki;

                           (b)

                           navedbo pravice, ki jo uveljavlja;

                           (c)

                           po potrebi spremne dokumente, ki se nanašajo na zahtevo;

                           (d)

                           kategorijo ali kategorije zadevnih osebnih podatkov;

                           (e)

                           podpis posameznika, na katerega se nanašajo osebni podatki, in datum zahteve.

               3.   Zahteva se lahko pošlje po notranji ali zunanji pošti, po elektronski pošti, ali pa se vloži na kateri koli drug pisni način.

               4.   Če je zahteva nejasna ali nepopolna, upravljavec zahteva potrebna pojasnila. Dokler se zahteva dokončno ne razjasni, rok iz člena 14(3) in (4) Uredbe (EU) 2018/1725 ne začne teči.

               5.   Upravljavec preveri identiteto posameznika, na katerega se nanašajo osebni podatki, v skladu s členom 14(6) Uredbe (EU) 2018/1725. Identiteta posameznika, na katerega se nanašajo osebni podatki, se preveri na način, ki je za posameznika kar najmanj moteč. Dokler teče postopek preverjanja identitete, rok iz člena 14(3) in (4) Uredbe (EU) 2018/1725 ne začne teči.

               6.   Upravljavec odgovori na vsako zahtevo posameznikov, na katere se nanašajo osebni podatki, za uveljavljanje pravic, tudi če Evropski parlament ne hrani ustreznih osebnih podatkov. V petih delovnih dneh od prejema zahteve se posamezniku, na katerega se nanašajo osebni podatki, pošlje potrdilo o tem prejemu. Če pa upravljavec v tem roku posamezniku pošlje vsebinski odgovor na zahtevo, mu ni dolžan poslati potrdila o prejemu zahteve.

               7.   Odgovor se posamezniku, na katerega se nanašajo osebni podatki, pošlje v rokih, določenih v členu 14(3) in (4) Uredbe (EU) 2018/1725, z istimi pisnimi komunikacijskimi sredstvi in v istem uradnem jeziku Unije, ki jih je uporabil posameznik, na katerega se nanašajo osebni podatki, razen če slednji zahteva drugače.

               8.   Upravljavec pri obdelavi zahteve iz člena 14 Uredbe (EU) 2018/1725 upošteva morebitno potrebo po uporabi izjeme, odstopanja ali omejitve iz poglavja V tega sklepa.

               9.   Če je zahteva zelo zapletena ali če je verjetno, da bi z ustrezno obravnavo zahteve nastalo tveganje za pravice in svoboščine drugih posameznikov, na katere se nanašajo osebni podatki, se upravljavec posvetuje s pooblaščeno osebo za varstvo podatkov.

            Člen 17
            Pravica do obveščenosti
            (člena 15 in 16 Uredbe (EU) 2018/1725)

               1.   Upravljavec v skladu s členom 14 Uredbe (EU) 2018/1725 zagotovi informacije iz členov 15 in 16 navedene uredbe, tudi kadar se načrtuje nadaljnja obdelava, v splošni obliki na internetu ali intranetu.

               2.   Če je mogoče in brez poseganja v alternativna komunikacijska sredstva iz člena 14(1) in (7) Uredbe (EU) 2018/1725, se posameznikom, na katere se nanašajo osebni podatki, zagotovijo individualizirane informacije iz členov 15 in 16 navedene uredbe, in sicer v pisni ali elektronski obliki.

            Člen 18
            Pravica dostopa
            (člen 17 Uredbe (EU) 2018/1725)

               1.   Brez poseganja v odstavek 2 v primeru, ko posameznik, na katerega se nanašajo osebni podatki, zahteva dostop do svojih osebnih podatkov, upravljavec ustrezne podatke pridobi iz svoje lokacije za shranjevanje, vključno z elektronskimi ali papirnimi dokumenti, in jih posamezniku, na katerega se nanašajo osebni podatki, da na voljo na enega od naslednjih načinov:

                           (a)

                           v obliki zbirke, ki jo pripravi upravljavec;

                           (b)

                           v papirni ali elektronski obliki;

                           (c)

                           s pomočjo drugih sredstev, ki so na voljo upravljavcu in ki so prilagojena obliki spisa.

               2.   Če posameznik, na katerega se nanašajo osebni podatki, vloži zahtevo za dostop z elektronskimi sredstvi in če ni zahtevano drugače, upravljavec v skladu s členom 17(3) Uredbe (EU) 2018/1725 informacije zagotovi v običajno uporabljeni elektronski obliki.

            Člen 19
            Pravica do popravka
            (člen 18 Uredbe (EU) 2018/1725)

               1.   V zahtevi za popravek se navedejo osebni podatki, ki naj bodo popravljeni ali dopolnjeni, dokaz netočnosti ali nepopolnosti in kakšen popravek je treba vnesti. Zahtevi se po potrebi lahko priložijo spremni dokumenti.

               2.   Posameznika, na katerega se nanašajo osebni podatki, se obvesti o uspešnem popravku. Če je zahteva zavrnjena, upravljavec posameznika, na katerega se nanašajo osebni podatki, pisno obvesti o razlogih za zavrnitev.

            Člen 20
            Pravica do izbrisa
            (člen 19 Uredbe (EU) 2018/1725)

               1.   V zahtevi za izbris se navedejo osebni podatki, ki naj se izbrišejo, in razlogi za izbris v smislu člena 19(1) Uredbe (EU) 2018/1725.

               2.   Posameznika, na katerega se nanašajo osebni podatki, se obvesti o uspešnem izbrisu. Če je zahteva zavrnjena, upravljavec posameznika, na katerega se nanašajo osebni podatki, pisno obvesti o razlogih za zavrnitev.

               3.   Izbris pomeni fizično izginotje osebnih podatkov, ne da bi jih bilo treba nadomestiti s kodo.

            Člen 21
            Pravica do omejitve obdelave
            (člen 20 Uredbe (EU) 2018/1725)

               1.   V zahtevi za omejitev obdelave se navedejo zadevni osebni podatki in razlogi za omejitev, kot je določeno v členu 20(1) Uredbe (EU) 2018/1725.

               2.   Posameznika, na katerega se nanašajo osebni podatki, se obvesti o uspešni omejitvi obdelave. Če je zahteva zavrnjena, upravljavec posameznika, na katerega se nanašajo osebni podatki, pisno obvesti o razlogih za zavrnitev.

            Člen 22
            Obveščanje uporabnikov
            (člen 21 Uredbe (EU) 2018/1725)

               1.   Po zaključku enega od postopkov iz členov 19 do 21 tega sklepa upravljavec nemudoma začne postopek v skladu s členom 21 Uredbe (EU) 2018/1725.

               2.   Če se izkaže, da uporabnikov ni mogoče obvestiti ali bi to zahtevalo nesorazmeren napor, upravljavec posameznika, na katerega se nanašajo osebni podatki, pisno obvesti o razlogih za zavrnitev.

            Člen 23
            Pravica do prenosljivosti podatkov
            (člen 22 Uredbe (EU) 2018/1725)

               1.   V zahtevi na podlagi člena 22 Uredbe (EU) 2018/1725 se navedejo zadevni osebni podatki.

               2.   Če je zahteva zavrnjena, upravljavec posameznika, na katerega se nanašajo osebni podatki, pisno obvesti o razlogih za zavrnitev.

            Člen 24
            Pravica do ugovora
            (člen 23 Uredbe (EU) 2018/1725)

               1.   V ugovoru se navedejo zadevni osebni podatki in razlogi v zvezi z osebnimi okoliščinami, ki utemeljujejo ugovor.

               2.   Če je ugovor zavrnjen, upravljavec posameznika, na katerega se nanašajo osebni podatki, pisno obvesti o razlogih za zavrnitev.

         POGLAVJE V

            IZJEME, ODSTOPANJA IN OMEJITVE

            ODDELEK 1

               Izjeme in odstopanja

            Člen 25
            Izjeme

               1.   Upravljavec pred uporabo omejitve v skladu z oddelkom 2 tega poglavja preuči, ali se uporablja katera od izjem iz Uredbe (EU) 2018/1725, zlasti tiste v skladu s členi 15(4), 16(5), 19(3) in 35(3) navedene uredbe.

               2.   Upravljavec pri obdelavi za namene arhiviranja v javnem interesu ter obdelavi v znanstveno- ali zgodovinskoraziskovalne namene ali statistične namene preuči, ali se uporablja katera od izjem iz točke (b) člena 16(5) in točke (d) člena 19(3) Uredbe (EU) 2018/1725.

            Člen 26
            Odstopanja

               1.   Pri obdelavi za namene arhiviranja v javnem interesu lahko upravljavec uporabi odstopanja v skladu s členom 25(4) Uredbe (EU) 2018/1725. Upravljavec lahko v ta namen uporabi odstopanje od pravic iz členov 17, 18, 20, 21, 22 in 23 Uredbe (EU) 2018/1725 v skladu s pogoji iz člena 25(4) navedene uredbe.

               2.   Pri obdelavi v znanstveno- ali zgodovinskoraziskovalne namene ali statistične namene lahko upravljavec uporabi odstopanja v skladu s členom 25(3) Uredbe (EU) 2018/1725. Upravljavec lahko v ta namen uporabi odstopanje od pravic iz členov 17, 18, 20 in 23 Uredbe (EU) 2018/1725 v skladu s pogoji iz člena 25(3) navedene uredbe.

               3.   V primeru takšnega odstopanja se uporabijo ustrezni zaščitni ukrepi v skladu s členom 13 Uredbe (EU) 2018/1725 ter členom 28(1) in (2) tega sklepa. Vzpostavijo se tehnični in organizacijski ukrepi v skladu s točko (a) člena 2(6) in členom 10 tega sklepa, zlasti da se zagotovi spoštovanje načela najmanjšega obsega podatkov in po potrebi psevdonimizacije.

            ODDELEK 2

               Omejitve

            Člen 27
            Predmet urejanja in področje uporabe

               1.   V tem oddelku so določeni splošni pogoji, pod katerimi lahko upravljavec omeji uporabo členov 14 do 21 ter 35 in 36 Uredbe (EU) 2018/1725, pa tudi člena 4 navedene uredbe, kolikor njegove določbe ustrezajo pravicam in obveznostim iz členov 14 do 21 navedene uredbe, v skladu z njenim členom 25.
               Splošni pogoji iz prvega pododstavka so dopolnjeni z določbami iz prilog k temu sklepu, v katerih so določeni pogoji, pod katerimi lahko Evropski parlament omeji pravice posameznikov, na katere se nanašajo osebni podatki, pri vsaki dejavnosti in postopku, v okviru katerih se obdelujejo osebni podatki in v okviru katerih so lahko omejitve nujne.

               2.   Ta oddelek se uporablja za obdelavo osebnih podatkov za namene dejavnosti in postopkov, ki jih izvaja Evropski parlament, kakor je določeno v prilogah k temu sklepu.

               3.   Za vsako obdelavo in omejitev se določi pristojni upravljavec v skladu s členom 2 tega sklepa.

            Člen 28
            Zaščitni ukrepi

               1.   Osebni podatki, na katere se nanaša omejitev, se hranijo v varnem fizičnem ali elektronskem okolju, ki preprečuje nezakonit dostop ali prenos podatkov osebam, ki jim teh podatkov ni treba poznati.

               2.   Po koncu obdelave se dokumenti z osebnimi podatki hranijo v skladu z veljavnimi pravili Evropskega parlamenta (3).

               3.   Preden se uporabi omejitev, se izvede ocena, ali je omejitev nujna in sorazmerna, ter ocena tveganja za posameznike, na katere se nanašajo osebni podatki, v skladu s členom 35 tega sklepa.

            Člen 29
            Veljavne omejitve

               1.   Ob upoštevanju členov 30 do 36 in specifikacij, določenih v ustreznih prilogah k temu sklepu, lahko upravljavec uporabi omejitve v zvezi s tistimi pravicami posameznikov, na katere se nanašajo osebni podatki, ki so izrecno navedene v ustreznih prilogah, če bi uveljavljanje teh pravic ogrozilo namen ene od dejavnosti ali postopkov iz teh prilog.

               2.   Upravljavec podatkov evidentira in registrira razloge za omejitev v skladu s členom 35 tega sklepa.

            Člen 30
            Zagotavljanje informacij posameznikom, na katere se nanašajo osebni podatki

               1.   Evropski parlament na svojem spletišču objavi obvestila o varstvu podatkov, s katerimi vse posameznike, na katere se nanašajo osebni podatki, obvesti o svojih dejavnostih v zvezi z obdelavo njihovih osebnih podatkov ter o morebitnih omejitvah njihovih pravic v zvezi s tem. V teh obvestilih se navedejo pravice, ki se lahko omejijo, razlogi za omejitve, njihovo potencialno trajanje ter možna pravna sredstva.

               2.   Če je mogoče, upravljavec brez nepotrebnega odlašanja in v najustreznejši obliki neposredno obvesti vsakega posameznika, na katerega se nanašajo osebni podatki, o njegovih pravicah v zvezi s temi omejitvami, ki se določijo za vsak posamezni primer. V teh obvestilih se navedejo pravice, ki se lahko omejijo, razlogi za omejitve, njihovo potencialno trajanje ter možna pravna sredstva.

            Člen 31
            Pravica do obveščenosti

               1.   Kadar upravljavec omeji pravico do obveščenosti iz členov 15 in 16 Uredbe (EU) 2018/1725, se posameznike, na katere se nanašajo osebni podatki, v skladu s členom 25(6) navedene uredbe obvesti o glavnih razlogih za uporabo omejitve in njihovi pravici, da vložijo pritožbo pri Evropskem nadzorniku za varstvo podatkov.

               2.   To zagotavljanje informacij pa se lahko v skladu s členom 25(8) Uredbe (EU) 2018/1725 preloži, opusti ali zavrne, vse dokler bi se s tem izničil učinek omejitve.

               3.   Kadar upravljavec v celoti ali delno preloži, opusti ali zavrne zagotavljanje informacij posameznikom, na katere se nanašajo osebni podatki, v smislu odstavka 2 tega člena, v skladu s členom 35 tega sklepa evidentira in registrira razloge za to.

            Člen 32
            Pravica dostopa posameznikov, na katere se nanašajo osebni podatki, pravica do popravka, pravica do izbrisa, pravica do omejitve obdelave in obveznost obveščanja

               1.   Kadar upravljavec v celoti ali delno omeji pravico dostopa posameznikov, na katere se nanašajo osebni podatki, pravico do popravka, pravico do izbrisa ali pravico do omejitve obdelave iz členov 17, 18, 19 oziroma 20 Uredbe (EU) 2018/1725, ter obveznost obveščanja v skladu s členom 21 navedene uredbe, zadevnega posameznika v odgovoru na njegovo prošnjo za dostop, popravek, izbris ali omejitev obdelave obvesti o uporabljeni omejitvi in glavnih razlogih zanjo ter o možnosti pritožbe pri Evropskem nadzorniku za varstvo osebnih podatkov ali uporabe pravnih sredstev pri Sodišču Evropske unije (v nadaljnjem besedilu: Sodišče).

               2.   Zagotavljanje informacij o razlogih za omejitev iz odstavka 1 se lahko preloži, opusti ali zavrne, vse dokler bi se s tem izničil učinek omejitve.

               3.   Upravljavec evidentira razloge za preložitev, opustitev ali zavrnitev v skladu s členom 35 tega sklepa.

               4.   Če je pravica dostopa v celoti ali delno omejena in je posameznik, na katerega se nanašajo osebni podatki, uveljavil svojo pravico do vložitve pritožbe pri Evropskem nadzorniku za varstvo podatkov, tega posameznika, in zgolj tega posameznika, Evropski nadzornik za varstvo podatkov v skladu s členom 25(7) Uredbe (EU) 2018/1725 obvesti, ali so bili podatki pravilno obdelani, in če niso bili, ali so bili opravljeni kakšni popravki.

            Člen 33
            Obveščanje posameznika, na katerega se nanašajo podatki, o kršitvi varnosti osebnih podatkov
            Če upravljavec omeji uporabo člena 35 Uredbe (EU) 2018/1725, v skladu s členom 35 tega sklepa evidentira in registrira razloge za to.

            Člen 34
            Zaupnost elektronskih sporočil
            Če upravljavec omeji obveznost Evropskega parlamenta zagotoviti zaupnost elektronskih sporočil iz člena 36 Uredbe (EU) 2018/1725, v skladu s členom 35 tega sklepa evidentira in registrira razloge za to.

            Člen 35
            Ocena nujnosti in sorazmernosti ter evidentiranje in registriranje omejitev

               1.   Upravljavec pred uporabo vsake omejitve oceni, ali so te nujne in sorazmerne, pri tem pa upošteva ustrezne elemente iz člena 25(2) Uredbe (EU) 2018/1725. Ta ocena vključuje tudi oceno tveganj za pravice in svoboščine zadevnih posameznikov, na katere se nanašajo osebni podatki, zlasti tveganje, da se lahko njihovi osebni podatki nadalje obdelujejo brez njihovega vedenja ter da mogoče ne bodo mogli uveljavljati svojih pravic v skladu z Uredbo (EU) 2018/1725. Ocena se dokumentira z notranjim dokumentom o oceni in opravi za vsak primer posebej.

               2.   Upravljavec evidentira razloge za vsako omejitev, ki se uporabi v skladu s tem sklepom, vključno z oceno, opravljeno na podlagi odstavka 1.
               V ta namen se evidentira, kako bi uveljavljanje pravic posameznikov, na katere se nanašajo osebni podatki, ogrozilo namen ene ali več dejavnosti ali postopkov, ki jih izvaja Evropski parlament, kakor je opredeljeno v prilogah k temu sklepu.

               3.   Če upravljavec na podlagi člena 25(8) Uredbe (EU) 2018/1725 preloži, opusti ali zavrne zagotavljanje informacij posamezniku, na katerega se nanašajo osebni podatki, o uporabi omejitve, upravljavec evidentira razloge za to, kjer je to ustrezno.

               4.   Evidenca in po potrebi dokumenti, ki vsebujejo temeljna dejstva in pravne elemente, se hranijo v centralnem registru. Na zahtevo se predložijo Evropskemu nadzorniku za varstvo podatkov.

            Člen 36
            Trajanje omejitev

               1.   Omejitve iz členov 29 in 31 do 34 tega sklepa, ki se razlagajo v povezavi z ustreznimi prilogami k temu sklepu, se uporabljajo, dokler veljajo razlogi, s katerimi so utemeljene.

               2.   Ko razlogi za omejitev iz členov 29 in 31 do 34 tega sklepa, ki se razlagajo v povezavi z ustreznimi prilogami k temu sklepu, ne obstajajo več, upravljavec odpravi omejitev. Hkrati upravljavec posamezniku, na katerega se nanašajo osebni podatki, posreduje glavne razloge za omejitev in ga obvesti, da ima kadar koli možnost vložiti pritožbo pri Evropskem nadzorniku za varstvo podatkov ali uveljavljati pravna sredstva pri Sodišču.

               3.   Upravljavec pregleda uporabo omejitev iz členov 29 in 31 do 34 tega sklepa, ki se razlagajo v povezavi z ustreznimi prilogami k temu sklepu, vsakih šest mesecev od uvedbe posamezne omejitve in ob zaključku ustreznega postopka. Po tem upravljavec za namene dejavnosti in postopkov iz prilog I, II, V, VI, VII, VIII, IX in X k temu sklepu vsakoletno spremlja potrebo po ohranitvi morebitnih omejitev.

            Člen 37
            Pregled s strani pooblaščene osebe za varstvo podatkov

               1.   Pooblaščeno osebo za varstvo podatkov se brez nepotrebnega odlašanja obvesti, kadar so pravice posameznikov, na katere se nanašajo osebni podatki, omejene v skladu s tem oddelkom.
               Na zahtevo se pooblaščeni osebi za varstvo podatkov zagotovi dostop do evidence in vseh dokumentov, ki vsebujejo temeljna dejstva in pravne elemente.

               2.   Pooblaščena oseba za varstvo podatkov lahko od upravljavca zahteva pregled omejitev. Pooblaščeno osebo za varstvo podatkov se pisno obvesti o izidu zahtevanega pregleda.

               3.   Vse izmenjave informacij s pooblaščeno osebo za varstvo podatkov v celotnem postopku v skladu z odstavkoma 1 in 2 se evidentirajo v ustrezni obliki.

            Člen 38
            Priloge
            Priloge k temu sklepu so njegov sestavni del.

         POGLAVJE VI

            KONČNE DOLOČBE

            Člen 39
            Pravna sredstva

               1.   Vsak uslužbenec Evropskega parlamenta lahko v skladu s členom 68 Uredbe (EU) 2018/1725 vloži pritožbo pri Evropskem nadzorniku za varstvo podatkov. Pritožba ne pomeni prekinitve roka za vložitev pritožbe v skladu s členom 90 Kadrovskih predpisov.

               2.   Ne glede na pravico iz odstavka 1 lahko vsak uslužbenec Evropskega parlamenta v skladu s členom 90 Kadrovskih predpisov vloži pritožbo pri organu za imenovanja v zvezi z obdelavo osebnih podatkov. Uslužbenec v pritožbi navede, ali je bila vzporedno s to pritožbo vložena pritožba pri Evropskem nadzorniku za varstvo podatkov.
               V primeru pritožbe na podlagi člena 90(2) Kadrovskih predpisov se pristojne službe Evropskega parlamenta posvetujejo s pooblaščeno osebo za varstvo podatkov.

            Člen 40
            Razveljavljeni akti

               1.   Izvedbena pravila za izvajanje Uredbe (ES) št. 45/2001 Evropskega parlamenta in Sveta o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov, sprejeta s sklepom predsedstva z dne 22. junija 2005 (4), se razveljavijo z dnem začetka veljavnosti tega sklepa.

               2.   Sklep predsedstva Evropskega parlamenta z dne 3. aprila 2019 o izvedbenih pravilih o omejevanju nekaterih pravic posameznikov, na katere se nanašajo osebni podatki, v zvezi s prenosom osebnih podatkov s strani Evropskega parlamenta nacionalnim organom v kazenskih ali finančnih preiskavah (5), se razveljavi z dnem začetka veljavnosti tega sklepa.

            Člen 41
            Začetek veljavnosti
            Ta sklep začne veljati dan po objavi v Uradnem listu Evropske unije.

            (1)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).

            (2)  UL L 56, 4.3.1968, str. 1.

            (3)  Sklep predsedstva z dne 2. julija 2012 o pravilih za upravljanje dokumentov v Evropskem parlamentu.

            (4)  UL C 308, 6.12.2005, str. 1.

            (5)  UL C 163, 13.5.2019, str. 1.

            PRILOGA I
            Notranje preprečevanje in preiskovanje varnostnih incidentov, varnostne poizvedbe in dodatne preiskave
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke za namene postopkov iz odstavka 2.

                        2.

                        V tej prilogi so določeni posebni pogoji, pod katerimi lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, za zagotavljanje notranje varnosti Evropskega parlamenta, vključno z varnostjo njegovih elektronskih komunikacijskih omrežij, v skladu s točko (d) člena 25(1) navedene uredbe, kadar opravlja notranje ocenjevanje tveganj, nadzor dostopa, vključno z varnostnimi preverjanji, ukrepe preprečevanja in preiskovanja varnostnih incidentov, vključno z incidenti na področju informacijskih in komunikacijskih tehnologij (1), ter varnostne poizvedbe in dodatne preiskave na lastno pobudo ali na zahtevo tretjih strani (2).

                        3.

                        Ta priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    poklicne podatke,

                                    (d)

                                    finančne podatke,

                                    (e)

                                    podatke o prometu, vključno s časom prijave in odjave, dostopom do notranjih aplikacij in omrežnih virov ter uporabo interneta,

                                    (f)

                                    podatke o videonadzoru,

                                    (g)

                                    zvočne posnetke,

                                    (h)

                                    podatke o navzočnosti oseb,

                                    (i)

                                    podatke o zunanjih dejavnostih oseb,

                                    (j)

                                    podatke o domnevnih kaznivih dejanjih, kaznivih dejanjih, obsodbah ali varnostnih ukrepih,

                                    (k)

                                    vse ostale podatke, ki se nanašajo na vsebino posameznih ocen tveganja, nadzora dostopa, vključno z varnostnimi preverjanji, preiskovanja varnostnih incidentov in dodatnih preiskav, ki jih izvaja Evropski parlament na lastno pobudo ali na zahtevo tretjih strani.

                  (2)   Veljavne omejitve

            Ob upoštevanju členov 30 do 36 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, kadar bi uveljavljanje teh pravic v Evropskem parlamentu ogrozilo notranje ocenjevanje tveganj, nadzor dostopa, vključno z varnostnimi preverjanji, ukrepe preprečevanja in preiskovanja varnostnih incidentov, varnostne poizvedbe in dodatne preiskave, vključno v njegovih elektronskih komunikacijskih omrežjih, med drugim z razkritjem njegovih preiskovalnih orodij in metod.

               (1)  Sklep predsedstva o varnostni politiki Evropskega parlamenta za informacijsko in komunikacijsko tehnologijo z dne 7. septembra 2015.

               (2)  Sklep predsedstva o pravilniku o varnosti in zaščiti v Evropskem parlamentu z dne 15. januarja 2018.

            PRILOGA II
            Disciplinski postopki, upravne poizvedbe in preiskave, povezane s kadrovskimi zadevami
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke za namene postopkov iz odstavka 2.

                        2.

                        V tej prilogi so določeni posebni pogoji, pod katerimi lahko upravljavec pri izvajanju disciplinskih postopkov, upravnih poizvedb in preiskav, povezanih s kadrovskimi zadevami, na podlagi člena 86 Kadrovskih predpisov in Priloge IX h Kadrovskim predpisom ter preiskav v okviru zahtevkov za pomoč, predloženih v skladu s členom 24 Kadrovskih predpisov, in v zvezi z domnevnimi primeri nadlegovanja omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, da se zaščitijo:

                                    (a)

                                    drugi pomembni cilji splošnega javnega interesa Unije, kot so zmožnost Evropskega parlamenta, da izpolnjuje svoje obveznosti iz Kadrovskih predpisov in izvaja svojo notranjo kadrovsko politiko, v skladu s točko (c) člena 25(1) navedene uredbe,

                                    (b)

                                    preprečevanje, preiskovanje, odkrivanje in pregon kršitev etike za regulirane poklice v skladu s točko (f) člena 25(1) navedene uredbe,

                                    (c)

                                    spremljanje, pregledovanje ali urejanje, povezano, četudi občasno, z izvajanjem uradne oblasti, v primerih iz točke (c) člena 25(1) navedene uredbe, v skladu s točko (g) člena 25(1) navedene uredbe, in

                                    (d)

                                    varstvo pravic in svoboščin drugih posameznikov, na katere se nanašajo osebni podatki, v skladu s točko (h) člena 25(1) navedene uredbe.

                        3.

                        Ta priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    poklicne podatke,

                                    (d)

                                    podatke o navzočnosti oseb,

                                    (e)

                                    podatke o zunanjih dejavnostih oseb,

                                    (f)

                                    podatke, ki razkrivajo rasno ali etnično poreklo, vero ali filozofsko prepričanje, oziroma podatke o zdravju,

                                    (g)

                                    vse ostale podatke, ki se nanašajo na vsebino posameznega disciplinskega postopka, upravne poizvedbe in preiskave, povezane s kadrovskimi zadevami, ki jih izvaja Evropski parlament.

                  (2)   Veljavne omejitve

            Ob upoštevanju členov 30 do 36 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, kadar bi uveljavljanje teh pravic ogrozilo namen in učinkovitost disciplinskih postopkov, upravnih poizvedb in preiskav, povezanih s Kadrovskimi predpisi, vključno s preiskavami domnevnih primerov nadlegovanja, oziroma negativno vplivalo na pravice in svoboščine drugih posameznikov, na katere se nanašajo osebni podatki.

            PRILOGA III
            Izbirni postopki
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke za namene izvajanja izbirnih postopkov.

                        2.

                        V tej prilogi so določeni posebni pogoji, pod katerimi lahko upravljavec pri opravljanju izbirnih postopkov (1) omeji uporabo člena 17 Uredbe (EU) 2018/1725, da se zaščitijo:

                                    (a)

                                    drugi pomembni cilji splošnega javnega interesa Unije, kot so zmožnost Evropskega parlamenta, da izpolnjuje svoje obveznosti iz Kadrovskih predpisov in izvaja svojo notranjo kadrovsko politiko, v skladu s točko (c) člena 25(1) navedene uredbe, ter

                                    (b)

                                    varstvo pravic in svoboščin drugih posameznikov, na katere se nanašajo osebni podatki, v skladu s točko (h) člena 25(1) navedene uredbe.

                        3.

                        Ta priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    poklicne podatke,

                                    (d)

                                    posnete govore ali preizkuse kandidatov,

                                    (e)

                                    ocenjevalne liste,

                                    (f)

                                    vse ostale podatke, povezane z zadevnimi izbirnimi postopki, ki jih izvaja Evropski parlament.

                  (2)   Veljavne omejitve

            Ob upoštevanju členov 30 do 35 tega sklepa lahko upravljavec posameznikom, na katere se nanašajo osebni podatki, omeji pravico dostopa do njihovih osebnih podatkov v skladu s členom 17 Uredbe (EU) 2018/1725, kadar bi uveljavljanje te pravice ogrozilo namen in učinkovitost teh izbirnih postopkov, zlasti z razkritjem ocen, ki jih opravi izbirni odbor, ali negativno vplivalo na pravice in svoboščine drugih posameznikov, na katere se nanašajo osebni podatki, zlasti z razkritjem osebnih podatkov drugih kandidatov.
            (3)   Trajanje omejitev

            Z odstopanjem od člena 36 tega sklepa se v zvezi s trajanjem omejitev uporabljajo naslednja pravila:

                        —

                        omejitve na podlagi te priloge se uporabljajo, dokler obstajajo razlogi, s katerimi so utemeljene;

                        —

                        upravljavec omejitev odpravi, kadar razlogov zanjo ni več in posameznik, na katerega se nanašajo osebni podatki, ponovno zahteva dostop do zadevnih osebnih podatkov. Hkrati upravljavec posamezniku, na katerega se nanašajo osebni podatki, posreduje glavne razloge za omejitev in ga obvesti, da ima kadar koli možnost vložiti pritožbo pri Evropskem nadzorniku za varstvo podatkov ali uveljavljati pravna sredstva pri Sodišču.

               (1)  To vključuje tudi izbirne postopke za zaposlovanje začasnih in pogodbenih uslužbencev ter notranje natečaje.

            PRILOGA IV
            Zdravstvene kartoteke
            (1)   Predmet urejanja in področje uporabe

                        1.

                        Ta priloga se uporablja v zvezi z dostopom do osebnih zdravstvenih podatkov uslužbencev in poslancev Evropskega parlamenta.

                        2.

                        V tej prilogi so določeni posebni pogoji, pod katerimi lahko upravljavec omeji uporabo člena 17 Uredbe (EU) 2018/1725, da zagotovi zaščito posameznikov, na katere se nanašajo osebni podatki, pri obdelavi zdravstvenih podatkov uslužbencev v skladu s kadrovskimi predpisi in poslancev Evropskega parlamenta v skladu z izvedbenimi ukrepi v zvezi s statutom poslancev Evropskega parlamenta (1), v skladu s točko (h) člena 25(1) navedene uredbe.

                        3.

                        Ta priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    poklicne podatke,

                                    (d)

                                    zdravstvene podatke.

                  (2)   Veljavne omejitve

                        1.

                        Ob upoštevanju členov 30 do 35 tega sklepa lahko upravljavec omeji pravico neposrednega dostopa do osebnih zdravstvenih podatkov posameznikov, tudi s področja psihologije ali psihiatrije, ki jih obdeluje Evropski parlament, kadar je verjetno, da bo dostop do takih podatkov predstavljal tveganje za zdravje posameznika, na katerega se nanašajo osebni podatki. Omejitev mora biti sorazmerna z obsegom, ki je nujno potreben za zaščito posameznika, na katerega se nanašajo osebni podatki. Dostop do informacij iz tega odstavka se na zahtevo omogoči zdravniku po izbiri posameznika, na katerega se nanašajo osebni podatki.

                        2.

                        Preden se uporabi omejitev iz odstavka 1, uradni zdravnik, ki deluje v imenu Evropskega parlamenta, navede razloge za to omejitev, ki se vključijo v zdravniško kartoteko zadevne osebe.

                  (3)   Trajanje omejitev

            Z odstopanjem od člena 36 tega sklepa se v zvezi s trajanjem omejitev uporabljajo naslednja pravila:

                        —

                        omejitve na podlagi te priloge se uporabljajo, dokler obstajajo razlogi, s katerimi so utemeljene;

                        —

                        upravljavec omejitev odpravi, kadar razlogov zanjo ni več in posameznik, na katerega se nanašajo osebni podatki, ponovno zahteva dostop do zadevnih osebnih podatkov. Hkrati upravljavec posamezniku, na katerega se nanašajo osebni podatki, posreduje glavne razloge za omejitev in ga obvesti, da ima kadar koli možnost vložiti pritožbo pri Evropskem nadzorniku za varstvo podatkov ali uveljavljati pravna sredstva pri Sodišču.

               (1)  Sklep predsedstva o izvedbenih ukrepih v zvezi s statutom poslancev Evropskega parlamenta z dne 19. maja in 9. julija 2008, kot je bil spremenjen s sklepi predsedstva 11. novembra 2009, 23. novembra 2009, 14. decembra 2009, 19. aprila 2010, 5. julija 2010, 13. decembra 2010, 14. februarja 2011, 23. marca 2011, 14. novembra 2011, 12. decembra 2012, 1. julija 2013, 16. junija 2014, 15. septembra 2014, 15. decembra 2014, 26. oktobra 2015, 14. decembra 2015, 12. decembra 2016, 13. decembra 2017, 11. junija 2018, 2. julija 2018 in 10. decembra 2018.

            PRILOGA V
            Obravnava pritožb uslužbencev
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke pri obravnavi pritožb v skladu s kadrovskimi predpisi.

                        2.

                        V tej prilogi so določeni posebni pogoji, pod katerimi lahko upravljavec pri obravnavi pritožb uslužbencev iz člena 90 Kadrovskih predpisov (1) omeji uporabo členov 14 do 21 ter 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, da se zaščitijo:

                                    (a)

                                    drugi pomembni cilji splošnega javnega interesa Unije, kot so zmožnost Evropskega parlamenta, da izpolnjuje svoje obveznosti iz Kadrovskih predpisov, v skladu s točko (c) člena 25(1) navedene uredbe, ter

                                    (b)

                                    preprečevanje, preiskovanje, odkrivanje in pregon kršitev etike za regulirane poklice v skladu s točko (f) člena 25(1) navedene uredbe.

                        3.

                        Ta priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    poklicne podatke,

                                    (d)

                                    vse ostale podatke, povezane z zadevnimi pritožbami uslužbencev.

                  (2)   Veljavne omejitve

            Ob upoštevanju členov 30 do 36 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, kadar bi uveljavljanje teh pravic ogrozilo postopek pritožbe v skladu s Kadrovskimi predpisi.

               (1)  Evropski parlament lahko pri obravnavi pritožb uslužbencev iz člena 90 Kadrovskih predpisov obdeluje osebne podatke uslužbencev, ki niso pritožnik, da preveri upoštevanje načela enakega obravnavanja.

            PRILOGA VI
            Notranje revizije
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke za namene izvajanja notranjih revizij.

                        2.

                        V tej prilogi so določeni posebni pogoji, pod katerimi lahko upravljavec pri izvajanju notranjih revizij za namene členov 118 in 119 Uredbe (EU, Euratom) 2018/1046 (1) in v skladu z Listino notranjega revizorja, ki jo je predsedstvo sprejelo 14. januarja 2019, omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, da se zaščitijo:

                                    (a)

                                    drugi pomembni cilji splošnega javnega interesa Unije ali države članice, zlasti finančni interes Unije ali države članice, v skladu s točko (c) člena 25(1) navedene uredbe, in

                                    (b)

                                    spremljanje, pregledovanje ali urejanje, povezano, četudi občasno, z izvajanjem uradne oblasti, v primerih iz točke (c) člena 25(1) navedene uredbe, v skladu s točko (g) člena 25(1) navedene uredbe.

                        3.

                        Ta priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    poklicne podatke,

                                    (d)

                                    finančne podatke,

                                    (e)

                                    podatke o prometu,

                                    (f)

                                    podatke o navzočnosti oseb,

                                    (g)

                                    podatke o zunanjih dejavnostih oseb,

                                    (h)

                                    podatke o politični pripadnosti,

                                    (i)

                                    vse ostale podatke, ki se nanašajo na vsebino zadevne revizijske dejavnosti.

                  (2)   Veljavne omejitve

            Ob upoštevanju členov 30 do 36 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, kadar bi uveljavljanje teh pravic ogrozilo izvajanje notranjih revizij v Evropskem parlamentu.

               (1)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).

            PRILOGA VII
            Sodni postopki
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke za namene sodnih postopkov.

                        2.

                        V tej prilogi so določeni posebni pogoji, pod katerimi lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, da bi v skladu s točko (e) člena 25(1) zaščitil varstvo sodnih postopkov.

                        3.

                        Ta priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    poklicne podatke,

                                    (d)

                                    finančne podatke,

                                    (e)

                                    podatke o prometu,

                                    (f)

                                    podatke o navzočnosti oseb,

                                    (g)

                                    podatke o zunanjih dejavnostih oseb,

                                    (h)

                                    vse ostale podatke, ki se nanašajo na vsebino zadevnega sodnega postopka.

                  (2)   Veljavne omejitve

            Ob upoštevanju členov 30 do 36 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, kadar bi uveljavljanje teh pravic ogrozilo izvajanje sodnih postopkov.

            PRILOGA VIII
            Finančno spremljanje in preiskave
            (1)   Predmet urejanja in področje uporabe

                        1.

                        Ta priloga se uporablja, kadar upravljavec obdeluje osebne podatke za namene finančnega spremljanja in preiskav v smislu odstavka 2.

                        2.

                        V tej prilogi so določeni posebni pogoji, pod katerimi lahko upravljavec pri izvajanju spremljanja in preiskav zakonitosti finančnih transakcij, ki jih izvaja Evropski parlament in ki se izvajajo v njem, spremljanja in preiskav pravic poslancev (1) ter spremljanja in preiskav financiranja evropskih političnih strank, evropskih političnih fundacij in evropskih političnih skupin, omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, da se zaščitijo:

                                    (a)

                                    preprečevanje, preiskovanje, odkrivanje in pregon kaznivih dejanj ali izvrševanje kazenskih sankcij v skladu s točko (b) člena 25(1) navedene uredbe,

                                    (b)

                                    drugi pomembni cilji splošnega javnega interesa Unije ali države članice, zlasti finančni interes Unije ali države članice, v skladu s točko (c) člena 25(1) navedene uredbe, in

                                    (c)

                                    spremljanje, pregledovanje ali urejanje, povezano, četudi občasno, z izvajanjem uradne oblasti, v primerih iz točk (b) in (c) člena 25(1) navedene uredbe, v skladu s točko (g) člena 25(1) navedene uredbe.

                        3.

                        Ta priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    poklicne podatke,

                                    (d)

                                    finančne podatke,

                                    (e)

                                    podatke o prometu,

                                    (f)

                                    podatke o navzočnosti oseb,

                                    (g)

                                    podatke o zunanjih dejavnostih oseb,

                                    (h)

                                    podatke o politični pripadnosti,

                                    (i)

                                    vse ostale podatke, ki se nanašajo na predmet zadevnega spremljanja in preiskav, ki jih izvaja Evropski parlament.

                  (2)   Veljavne omejitve

            Ob upoštevanju členov 30 do 36 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, kadar bi uveljavljanje teh pravic ogrozilo namen in učinkovitost finančnega spremljanja in preiskav, ki jih izvaja Evropski parlament.

               (1)  To vključuje zlasti preiskave v zvezi z nadomestili splošnih stroškov, nadomestili za osebne sodelavce, nadomestili za materialna sredstva ter nadomestili za potovanje.

            PRILOGA IX
            Sodelovanje z Evropskim uradom za boj proti goljufijam (urad OLAF)
            (1)   Predmet urejanja in področje uporabe

                        1.

                        Ta priloga se uporablja za obdelavo osebnih podatkov s strani upravljavca, zlasti za prenos osebnih podatkov, in sicer za namen posredovanja informacij in dokumentov uradu OLAF, kadar upravljavec priglasi primere uradu OLAF ali pri obdelavi informacij in dokumentov, ki prihajajo z urada OLAF.

                        2.

                        V tej prilogi so določeni posebni pogoji, pod katerimi lahko upravljavec pri posredovanju informacij in dokumentov uradu OLAF na njegovo zahtevo ali na lastno pobudo, kadar uradu OLAF priglasi primere oziroma pri obdelavi informacij in dokumentov, ki prihajajo iz urada OLAF, omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, da se zaščitijo:

                                    (a)

                                    preprečevanje, preiskovanje, odkrivanje in pregon kaznivih dejanj ali izvrševanje kazenskih sankcij v skladu s točko (b) člena 25(1) navedene uredbe, in

                                    (b)

                                    preprečevanje, preiskovanje, odkrivanje in pregon kršitev etike za regulirane poklice v skladu s točko (f) člena 25(1) navedene uredbe.

                        3.

                        Ta priloga se ne uporablja za obdelavo osebnih podatkov, kadar urad OLAF deluje kot upravljavec, zlasti kadar obdeluje osebne podatke, ki se hranijo v prostorih Evropskega parlamenta v skladu s členom 4(2) in 6 Uredbe (EU, Euratom) št. 883/2013 Evropskega parlamenta in Sveta (1).

                        4.

                        Ta priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    poklicne podatke, vključno s pogodbami akreditiranih parlamentarnih pomočnikov in lokalnih pomočnikov, pogodbami za ponudnike storitev in podatki, ki se nanašajo na službena potovanja,

                                    (d)

                                    finančne podatke,

                                    (e)

                                    podatke o prometu,

                                    (f)

                                    podatke o navzočnosti oseb,

                                    (g)

                                    podatke o zunanjih dejavnostih oseb,

                                    (h)

                                    podatke o politični pripadnosti,

                                    (i)

                                    vse ostale podatke, ki se nanašajo na vsebino zadevne preiskave, ki jo izvaja urad OLAF ali Evropski parlament v sodelovanju z uradom OLAF.

                  (2)   Veljavne omejitve

                        1.

                        Ob upoštevanju členov 30 do 36 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, kadar bi uveljavljanje teh pravic ogrozilo namen preiskovalnih dejavnosti urada OLAF ali preiskovalnih dejavnosti Evropskega parlamenta v sodelovanju z uradom OLAF, med drugim z razkritjem njunih preiskovalnih orodij in metod.

                        2.

                        Ob upoštevanju členov 30 do 36 tega sklepa lahko Evropski parlament omeji pravice in obveznosti iz odstavka 1 v zvezi z osebnimi podatki, ki jih pridobi od urada OLAF, če bi lahko urad OLAF omejil izvajanje teh pravic in obveznosti na podlagi člena 2(3) Sklepa Komisije (EU) 2018/1962 (2).

               (1)  Uredba (EU, Euratom) št. 883/2013 Evropskega parlamenta in Sveta z dne 11. septembra 2013 o preiskavah, ki jih izvaja Evropski urad za boj proti goljufijam (OLAF), ter razveljavitvi Uredbe (ES) št. 1073/1999 Evropskega parlamenta in Sveta in Uredbe Sveta (Euratom) št. 1074/1999 (UL L 248, 18.9.2013, str. 1).

               (2)  Sklep Komisije (EU) 2018/1962 z dne 11. decembra 2018 o določitvi notranjih pravil glede obdelave osebnih podatkov s strani Evropskega urada za boj proti goljufijam (OLAF) v zvezi z zagotavljanjem informacij posameznikom, na katere se nanašajo osebni podatki, in omejevanjem nekaterih njihovih pravic v skladu s členom 25 Uredbe (EU) 2018/1725 Evropskega parlamenta in Sveta (UL L 315, 12.12.2018, str. 41).

            PRILOGA X
            Sodelovanje z državami članicami v okviru kazenskih ali finančnih preiskav
            (1)   Predmet urejanja in področje uporabe

                        1.

                        Ta priloga se uporablja za obdelavo osebnih podatkov s strani upravljavca, zlasti za prenos osebnih podatkov, in sicer za namen posredovanja informacij in dokumentov nacionalnim organom, za katere ti zaprosijo v okviru kazenskih ali finančnih preiskav.

                        2.

                        V tej prilogi so določeni posebni pogoji, pod katerimi lahko upravljavec, ko nacionalnim organom posreduje informacije in dokumente, za katere ti zaprosijo v okviru kazenskih ali finančnih preiskav (1), omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, da se zaščitijo:

                                    (a)

                                    preprečevanje, preiskovanje, odkrivanje in pregon kaznivih dejanj ali izvrševanje kazenskih sankcij v skladu s točko (b) člena 25(1) navedene uredbe,

                                    (b)

                                    varstvo sodne neodvisnosti in sodnih postopkov v skladu s točko (e) člena 25(1) navedene uredbe in

                                    (c)

                                    preprečevanje, preiskovanje, odkrivanje in pregon kršitev etike za regulirane poklice v skladu s točko (f) člena 25(1) navedene uredbe.

                        3.

                        Ta priloga se uporablja za naslednje vrste osebnih podatkov:

                                    (a)

                                    identifikacijske podatke,

                                    (b)

                                    kontaktne podatke,

                                    (c)

                                    poklicne podatke,

                                    (d)

                                    finančne podatke,

                                    (e)

                                    elektronsko komunikacijo,

                                    (f)

                                    podatke o prometu,

                                    (g)

                                    podatke o videonadzoru,

                                    (h)

                                    zvočne posnetke,

                                    (i)

                                    podatke o navzočnosti oseb,

                                    (j)

                                    vse ostale podatke, ki se nanašajo na vsebino zadevne preiskave, ki jo izvajajo nacionalni organi.

                  (2)   Veljavne omejitve

            Ob upoštevanju členov 30 do 36 tega sklepa lahko upravljavec omeji uporabo členov 14 do 21, 35 in 36 Uredbe (EU) 2018/1725, pa tudi njenega člena 4, kolikor njegove določbe ustrezajo pravicam in obveznostim iz členov 14 do 21 navedene uredbe, kadar bi uveljavljanje teh pravic ogrozilo namen nacionalnih kazenskih in finančnih preiskav.

               (1)  Evropski parlament mora nacionalnim organom zagotoviti zahtevane informacije in dokumente v skladu z načelom lojalnega sodelovanja iz člena 4(3) Pogodbe o Evropski uniji.